《虞主歌》
宋代·佚名

转紫芝。指东都帝畿。愁雾里、箫声宛转，辇路逶迤。那堪见、郊原芳菲。日迟迟。对列凤翣龙旗。轻阴黯四垂。楼台绿瓦沍琉璃。仙仗归。寿原清夜，寒月掩褕褘。翠幰雕轮，空反灵螭。憩长岐。嵩峰远，伊川渺弥。此时还帝里。旌旛上下，葆羽葳蕤。天街回、垂杨依依。过端闱。阊阖正辟金扉。觚棱射暖晖。虞神宝篆散轻丝。空涕涕。望陵宫女，嗟物是人非。万古千秋，烟惨风悲。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。